b'\n_START_ARTICLE_\nLefkada (mesto)\n_START_SECTION_\nZemljepisni polo\xc5\xbeaj\n_START_PARAGRAPH_\nMesto Lefkada se nahaja na skrajnem severovzhodu otoka Lefkada, na kraju, kjer je najmanj\xc5\xa1a razdalja med otokom in celinskim delom Gr\xc4\x8dije. Tu je zgrajen tudi most, ki povezuje otok s celino.\n_START_SECTION_\nZgodovina\n_START_PARAGRAPH_\nBene\xc4\x8dani so leta 1293 vladali na vseh Jonskih otokih in leta 1300 so pri\xc4\x8deli z gradnjo trdnjave Santa Maura na oto\xc4\x8dku pred Lefkado in s katerega je bilo mo\xc5\xbeno nadzorovati dostop do otoka. Kmalu je trdnjava postala upravno sredi\xc5\xa1\xc4\x8de otoka \xe2\x80\x93 jedro iz katerega se je kasneje razvilo dana\xc5\xa1nje mesto Lefkada._NEWLINE_Turki so osvojili otok in mesto leta 1479 in so vladali do leta 1502, ko je za kratek \xc4\x8das oblast nad mestom ponovno prevzela Bene\xc5\xa1ka republika. Turki so ponovno zavzeli otok leta 1503. Bene\xc5\xa1ki do\xc5\xbe Francesco Morosini (1619 do 1694, vladal med leti 1688 in 1694) je uspel leta 1684 ponovno zasesti Lefkado. Tedaj se je tudi preselila oto\xc5\xa1ka uprava iz trdnjave Santa Maura na dana\xc5\xa1njo lokacijo (Amaksiki), kjer je pri\xc4\x8dela nastajati dana\xc5\xa1nja Lefkada. V \xc4\x8dasu vladavine Bene\xc4\x8danov je bilo v Lefkadi zgrajeno sodi\xc5\xa1\xc4\x8de in \xc5\xa1tevilne druge javne zgradbe._NEWLINE_Po Bene\xc4\x8danih se je oblast v Lefkadi menjala, med leti 1797 in 1798 so vladali Francozi pod Napoleonom, od leta 1798 do 1800 Rusko carstvo, od 1800 do 1807 Zdru\xc5\xbeeno kraljestvo, nakar do leta 1810 ponovno Napoleonova Francija. Po letu 1810 je bila oblast britanska, leta 1815 je bil otok vklju\xc4\x8den v britansko tvorbo Zdru\xc5\xbeene dr\xc5\xbeave Jonskih otokov. Otok Lefkada je bil 28. maja 1864 skupaj z ostalimi \xc4\x8dlanicami Zdru\xc5\xbeenih dr\xc5\xbeav Jonskih otokov na miren na\xc4\x8din na osnovi mirovne pogodbe iz Londona leta 1864 med Zdru\xc5\xbeenim kraljestvom, Kraljevino Gr\xc4\x8dijo, Francijo in Carsko Rusijo priklju\xc4\x8den Kraljevini Gr\xc4\x8diji, ki od takrat vlada mestu in otoku.\n_START_SECTION_\nLefkada danes\n_START_PARAGRAPH_\nDanes se lahko do mesta s kopnega (Peloponez) pride prek umetnega nasipa in dvi\xc5\xbenega mostu zgrajenega leta 1885. Lefkada je grajena kot bene\xc5\xa1ko srednjeve\xc5\xa1ko naselje z osrednjim trgom sv. Spiridona to\xc4\x8dno v sredi\xc5\xa1\xc4\x8du in dvema kro\xc5\xbenima ulicama, ki obkro\xc5\xbeata trg. Iz osrednjega trga vodijo diagonalne ulice do zunanjih krogov ulic. Mo\xc4\x8dan potres je leta 1948 poru\xc5\xa1il precej\xc5\xa1nje \xc5\xa1tevilo zgradb, nakar je bil ju\xc5\xbeno od zgodovinskega mesta zgrajen novi mestni predel, imenovan Neapoli._NEWLINE_Kot ve\xc4\x8dini prebivalcev Jonskih otokov je tudi prebivalcem Lefkade turizem glavna gospodarska dejavnost. Tako ima mesto poleg turisti\xc4\x8dne infrastrukture (hoteli, restavracije, penzioni) in upravnih zgradb \xc5\xa1e par srednjih \xc5\xa1ol (licejev), gimnazijo, banke in cerkve._NEWLINE_Pred mostom, ki otok povezuje s celino, stoji ve\xc4\x8d hotelov, pred njimi pa mestni park z doprsnimi spomeniki na otoku rojenih literatov (Aristoteles Valaoritis, Angelos Sikelianos in Lefkadio Hearn).\n_START_SECTION_\nMestna arhitektura\n_START_PARAGRAPH_\nZgradbe v Lefkadi so zna\xc4\x8dilne protipotresne gradnje. Hi\xc5\xa1e so zgrajene iz lesenih materialov, celih hlodov, kamnov in drugih lahkih materialov. Na\xc4\x8drt mesta temelji na srednjeve\xc5\xa1kem na\xc4\x8drtu mesta Lefkada, ki so ga oblikovali Bene\xc4\x8dani po svojih pravilih. Stari templji v Lefkadi so zgrajeni v lokalnih, tradicionalnih pravilih tedanje arhitekture.\n_START_SECTION_\nPrebivalstvo\n_START_PARAGRAPH_\nOto\xc5\xa1ko prebivalstvo tvorijo prete\xc5\xbeno Grki, v poletnih mesecih pa je na otoku prisotno veliko \xc5\xa1tevilo turistov, predvsem tujih.\n_START_SECTION_\nGospodarstvo\n_START_PARAGRAPH_\nV mestu je, kot tudi na celotnem otoku, mo\xc4\x8dno razvita turisti\xc4\x8dna dejavnost, ki je glavna gospodarska dejavnost v mestu.\n_START_SECTION_\n\xc5\xa0port\n_START_PARAGRAPH_\nLeta 1927 je bil ustanovljen \xc5\xa1e danes delujo\xc4\x8di nogometni klub Tilikratis, ki je tekmoval tudi v tretji gr\xc5\xa1ki ligi. V mestu Lefkada delujeta tudi mo\xc5\xa1ki in \xc5\xbeenski ko\xc5\xa1arkarski klub.'